Tájékoztató a legkisebbek szüleinek

Kedves Szülők !

A művészi torna órák tananyagát -25 éves tapasztalatunk alapján-úgy állítottuk össze, hogy a gyerekek figyelmét már 4 éves kortól lekösse. Így nem szükséges, hogy a szülők is részt vegyenek az órán, sőt a gyerekek figyelmének fenntartása eredményesebb, ha önállóan „dolgoznak”, ahogy majd az iskolában is kell. A gyerekeknek ez általában nem jelent problémát. Ha először néhányan szokatlannak is érzik, a tanárok könnyen át tudják segíteni őket ezen a kisebb kihíváson. Amennyiben feltétlenül szükséges természetesen átmenetileg a szülői segítségtől sem zárkózunk el, de ezt mindenképpen a tanárokkal kell egyeztetni. Segítséget jelent, ha az első óra előtt otthon megbeszélik, hogy ezen az órán minden kislány egyedül vesz részt, de az anyukák a folyosón várják őket. A gyerekek órai munkájának eredményét a szülők a félévi nyilvános órán illetve a színpadi évzáró előadáson tekinthetik meg.

AZ öltözet eleinte bármilyen alkalmas ruha lehet, ami a mozgást nem akadályozza, de később, amikor már beilleszkedtek a gyerekek, egyforma tornadreszt kapnak, amit a bemutatókon, előadáson is viselnek. Váltócipő már az első alkalommal is szükséges, mert a teremben lévő szőnyegre utcai cipővel nem szabad rálépni. (először esetleg zokni is megteszi, olyan, ami nem csúszik)

Kérjük, hogy a gyerekek ne egyenek-igyanak közvetlenül az óra előtt! (A folyadékpótlás természetesen fontos, de a legkisebbeknél az óra közben erre nincs szükség)

Az óráról csak a tanár engedélyével jöhetnek ki a gyerekek. Mosdóba természetesen azonnal kimehetnek, de oda már nem tudjuk elkísérni őket. Hogy ez minél ritkábban forduljon elő, kérjük, hogy óra előtt mindig vigyék el a gyerekeket a mosdóba!

Fontosnak tartjuk, hogy a szülők és a tanárok jó kapcsolatban legyenek, nyíltan tudjanak beszélni az esetleges problémáról. Ha bármi észrevétele, kérdése van, forduljon bizalommal a tanár nénihez. Az órák előtt és után nem biztos, hogy van erre elegendő idő, de annyi biztosan van, hogy megbeszéljenek egy alkalmas módot és időt a kapcsolattartásra.

Óbuda Mozgásművészeti Iskola